2002/147/EY: AKT—EY-suurlähettiläskomitean päätös N:o 10/2001, tehty 20 päivänä joulukuuta 2001, kahdeksannen Euroopan kehitysrahaston kohdentamattomien varojen käytöstä



Virallinen lehti nro L 050 , 21/02/2002 s. 0062 - 0063



AKT-EY-suurlähettiläskomitean päätös N:o 10/2001, tehty 20 päivänä joulukuuta 2001, kahdeksannen Euroopan kehitysrahaston kohdentamattomien varojen käytöstä (2002/147/EY) AKT-EY-SUURLÄHETTILÄSKOMITEA, joka ottaa huomioon Loméssa 15 päivänä joulukuuta 1989 allekirjoitetun neljännen AKT-EY-yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, ja erityisesti sen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan, ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen, sekä katsoo seuraavaa: (1) AKT-EY-ministerineuvosto vahvisti 27 päivänä heinäkuuta 2000 tehdyllä päätöksellä N:o 1/2000(1) 2 päivän elokuuta 2000 ja AKT-EY-kumppanuussopimuksen voimaantulon välisenä aikana sovellettavat siirtymäkauden toimenpiteet tarkoituksena panna ennakoivasti täytäntöön kumppanuussopimuksen tietyt määräykset. Lisäksi tiettyjä neljännen ATK-EY-yleissopimuksen määräyksiä sovelletaan edelleen. Päätöksen 2 artiklan e alakohdan mukaisesti mainitun yleissopimuksen määräyksiä, jotka koskevat AKT-EY-ministerineuvostolle annettua päätösvaltaa kuudennen, seitsemännen ja kahdeksannen EKR:n kohdentamattomien varojen käytössä, sovelletaan edelleen. (2) AKT-EY-ministerineuvosto valtuutti 11 päivänä toukokuuta 2001 pitämässään kokouksessa tarkistetun neljännen AKT-EY-yleissopimuksen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan sekä AKT-EY-ministerineuvoston päätöksen N:o 1/2000 2 artiklan e alakohdan mukaisesti AKT-EY-suurlähettiläskomitean tekemään kahdeksannen EKR:n kohdentamattomien varojen käyttöä koskevat päätökset. (3) Yritysten kehittämiskeskuksen (CDE) sekä maatalouden ja maaseudun yhteistyön teknisen keskuksen (CTA) toiminnan jatkumisen varmistamiseksi on aiheellista säätää käyttöön annettavista tarvittavista varoista, jotta näiden laitosten rahoitustarpeet voidaan kattaa varainhoitovuonna 2002. (4) Jotta yhteisö voi jatkaa neljännen AKT-EY-yleissopimuksen 254 artiklassa tarkoitetun kiireellisen avun antamista, on aiheellista säilyttää toisen rahoituspöytäkirjan 2 artiklan a alakohdassa tarkoitettu määräraha. (5) On tarpeen myöntää määräraha sen varmistamiseksi, että yhteisö voi osallistua selkkausten ehkäisemiseen ja ratkaisemiseen sekä rauhanrakentamispyrkimyksiin, erityisesti helpottamalla entisten taistelijoiden demobilisointia ja yhteiskuntaan uudelleen sopeuttamista. (6) Tiettyjen toimintojen rahoittamisen varmistamiseksi on aiheellista myöntää lisävaroja AKT-valtioiden keskinäiseen alueelliseen yhteistyöhön erityisesti kansanterveyttä ja yksityisen sektorin tukemista varten, ON PÄÄTTÄNYT SEURAAVAA: 1 artikla CDE ja CTA 1. Siirretään yhdeksännen EKR:n ennakkona kahdeksannen EKR:n kohdentamattomia varoja (yleinen varaus) enintään: - 23 miljoonaa euroa yritysten kehittämiskeskuksen talousarvion rahoittamiseen vuonna 2002, ja - 13,7 miljoonaa euroa maatalouden ja maaseudun teknisen yhteistyön keskuksen talousarvion rahoittamiseen vuonna 2002. 2. CDE:lle ja CTA:lle osoitettujen varojen varainhoitovuonna 2002 käyttämättä jäävät määrät siirretään ilman eri toimenpiteitä varainhoitovuodelle 2003. 2 artikla Kiireellinen apu Siihen saakka kun AKT-EY-kumppanuussopimuksen rahoituspöytäkirja tulee voimaan, neljännen AKT-EY-yleissopimuksen 254 artiklassa ja kyseisen sopimuksen toisen rahoituspöytäkirjan 2 artiklan a alakohdassa tarkoitetun kiireellisen avun määrärahasta käyttämättä olevat varat säilyvät kiireelliseen apuun kohdennettuina varoina. 3 artikla Selkkausten ehkäiseminen ja ratkaiseminen sekä rauhan rakentaminen Kahdeksannen EKR:n kohdentamattomista varoista (yleinen varaus) siirretään 50 miljoonaa euroa selkkausten ehkäisemiseen ja ratkaisemiseen liittyviin toimiin sekä rauhan rakentamiseen AKT-EY-kumppanuussopimuksen 11 artiklan 2 ja 3 kohdan mukaisesti. 4 artikla AKT-valtioiden keskinäinen alueellinen yhteistyö Kahdeksannen EKR:n kohdentamattomista varoista (yleinen varaus) siirretään 94 miljoonaa euroa käytettäviksi AKT-valtioiden keskinäiseen alueelliseen yhteistyöhön. Tästä määrästä 44 miljoonaa euroa on erityismäärärahaa uudelle aloitteelle kansanterveyden alalla ja 50 miljoonaa euroa erityismäärärahaa yksityissektorin sekä informaatio- ja liikenneteknologian kehittämistä varten. 5 artikla Täytäntöönpano EKR:n johtavaa tulojen ja menojen hyväksyjää kehotetaan toteuttamaan tarvittavat toimenpiteet tämän päätöksen täytäntöönpanemiseksi. 6 artikla Voimaantulo Tämä päätös tulee voimaan päivänä, jona se tehdään. Tehty Brysselissä 20 päivänä joulukuuta 2001. AKT-EY-ministerineuvoston puolesta AKT-EY-suurlähettiläskomitean puolesta Puheenjohtaja F. van Daele (1) EYVL L 195, 1.8.2000, s. 46.